Diari Oficial de la Generalitat Valenciana


Sumari del DOGV 9741, del 07-12-2023 (2023/12870)

Extracte de la Resolució de 30 de novembre de 2023, de la Conselleria de Sanitat, per la qual es convoquen subvencions destinades a finançar la contractació de personal agent o gestor d'innovació o d'investigació en salut en l'àmbit del pla «GenT, Generació Talent», de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9741

Data del DOGV
:   07-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12399


Data del document
:   30-11-2023

Organisme emissor
:   Conselleria de Sanitat

Tipus de document
:   Extracte

Anàlisi jurídica

Extracte de la Resolució de 30 de novembre de 2023, de la Conselleria de Sanitat, per la qual es convoquen subvencions destinades a finançar la contractació de personal agent o gestor d'innovació o d'investigació en salut en l'àmbit del pla «GenT, Generació Talent», de Sanitat. [2023/12059]  
BDNS (identif.): 730873  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions (https://www.infosubvenciones.es/bdnstrans/GE/es/convocatoria/730873)  
Segons el que es preveu en els articles 17.3 b, 20.8.a i 23 de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions. http://www.pap.hacienda.gob.es/bdnstrans/index  
  
Primer. Convocatòria  
Es convoquen, en règim de concurrència competitiva, i per tramitació anticipada, subvencions pluriennals per a la contractació de personal agent o gestor d'innovació o d'investigació, en el marc del pla «GenT, Generació Talent», de Sanitat, segons la regulació establida en l'annex III de l'Ordre 2/2019, de 2 d'abril de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar actuacions del pla «GenT, Generació Talent» (DOGV 8523/05.04.2019).  
  
Segon. Beneficiaris i candidats  
Podran ser beneficiaris d'aquestes subvencions els previstos en l'article 5 de les bases reguladores, sempre que complisquen els requisits que s'hi han fixats.  
Podran ser candidats als contractes com a agents o gestors d'innovació o d'investigació en salut, aquelles persones que reunisquen els requisits següents:  
a) Estar en possessió del títol de llicenciatura, enginyeria o grau.  
b) Tindre l'aval del representant de l'entitat beneficiària.  
  
Tercer. Termini i lloc de presentació de les sol·licituds  
1. El termini per a la presentació de sol·licituds serà de 20 dies naturals a comptar de l'endemà de la publicació de la convocatòria en el Diari Oficial de la Generalitat Valenciana.  
2. Les sol·licituds i la documentació es presentaran telemàticament, en el termini establit en l'apartat anterior, a través de la guia PROP de la Generalitat en l'adreça següent: www.prop.gva.es.  
3. Els models d'impresos normalitzats per a la sol·licitud estaran disponibles en la guia PROP de la Generalitat, www.prop.gva.es, i en la pàgina web de la Conselleria de Sanitat: www.san.gva.es  
  
Quart. Sol·licituds i documentació  
1. Cada entitat sol·licitant presentarà una única sol·licitud signada pel representant legal de l'entitat, acompanyada de la documentació necessària per a les ajudes convocades per aquesta resolució. En aquesta sol·licitud es recollirà la relació de les persones candidates a contractar.  
  
2. Juntament amb el formulari de sol·licitud es presentarà per a cadascuna de les persones candidates presentades el que s'estableix en l'article 7 d'aquesta resolució.  
- Còpia del títol de llicenciatura, enginyeria o grau de la persona a contractar.  
- Escrit del representant legal de l'entitat sol·licitant que avale la contractació.  
- Currículum de la persona candidata.  
- Memòria descriptiva del projecte d'intermediació com a agent d'innovació o investigació en salut que es pretén realitzar.  
3. Cada entitat sol·licitant podrà presentar un màxim de 4 persones candidates, però com a màxim, es podrà concedir subvenció per a 2 candidats o candidates per entitat.  
Cinqué. Característiques de les subvencions  
La duració de les subvencions serà de tres anys (36 mesos). La data d'inici del còmput de l'ajuda s'establirà en la resolució de concessió.  
  
1. La subvenció màxima anual, per a cadascun dels contractes a temps complet, serà de 35.000,00 euros, que es destinarà a finançar el salari i la quota empresarial de la Seguretat Social. La retribució mínima que hauran de rebre els agents d'innovació o d'investigació en salut, serà de 26.495,00 euros bruts anuals, que s'hauran d'indicar en cada contracte.  
2. De la subvenció anual de cadascun dels contractes establida en l'apartat anterior (35.000,00 euros), el percentatge d'ajuda finançat per la Generalitat en cadascuna de les anualitats serà el següent: 100 % per al primer any, 85 % per al segon any, i 75 % per al tercer any.  
  
  
Sisé. Finançament i import de la convocatòria  
1. Les subvencions pluriennals que es convoquen per aquesta resolució es finançaran amb càrrec al programa pressupostari de la Conselleria de Sanitat de la Direcció General d'Investigació i Innovació, secció G0110, servei G011003, centre gestor F29500016, Subprograma 411E00, Investigació en ciències de la salut, capítol 4, línia de subvenció S0152, dels pressupostos de la Generalitat de l'anualitat corresponent.  
2. La convocatòria és per al període 2024 - 2026 per un import estimat total de 910.000,00 euros. Els imports anuals seran de 350.000,00 euros, 297.500,00 euros i 262.000,00 euros, per a les anualitats 2024, 2025 i 2026, respectivament. Totes les anualitats quedaran condicionades a l'existència de crèdit adequat i suficient en els corresponents pressupostos de la Generalitat, per a cadascuna de les anualitats, tal com estableix l'article 41.1, sobre despeses de tramitació anticipada, de la Llei 1/2015.  
  
València, 30 de novembre de 2023.- El conseller de Sanitat: Marciano Gómez Gómez.